google/wiki40b huggingface dataset:
אוניית תענוגות

אוניית תענוגות (באנגלית: Cruise ship) היא אוניית נוסעים שנועדה לשמש לטיול ולהנאה של נוסעיה, כאשר עצם ההפלגה באונייה היא חלק בלתי נפרד ממטרת השהייה בה. 
אוניות תענוגות הפכו לחלק משמעותי בתעשיית התיירות באזורים רבים בעולם ובכל שנה מפליגים בהן מיליוני נוסעים. ענף תיירות זה עובר בתחילת המאה ה-21 תהליך מהיר של צמיחה, במיוחד בצפון אמריקה, ומאז 2001 נבנות בכל שנה לפחות תשע אוניות תענוגות חדשות לספק את צורכי הנוסעים, בעוד אוניות ישנות מוצאות משירות.
אוניות תענוגות מפליגות בדרך כלל בנתיבים מעגליים המחזירים את הנוסעים לנמל היציאה. זאת בניגוד לאוניות נוסעים המפליגות ב"קו" ומשמשות אמצעי תחבורה לנוסע לצורך הגעה מנקודה אחת לאחרת.
בדומה לאוניות תענוגות המפליגות בים קיימות ספינות תענוגות לנהרות, אשר נתיבן בדרך כלל קצר יותר.
נכון ל-2018, אוניות תענוגות הגדולות בעולם הן אוניות התענוגות מסדרת אואזיס.

בישראל

בישראל פועלות מספר ספינות של שיט תענוגות מנמל חיפה, הספינה הגדולה ביותר נקראת "קראון איריס"  שנבנתה בשנת 1992 במקור וכיום שייכת לחברת מנו ספנות, לשעבר הייתה הספינה בבעלות חברת Majesty Cruise Line (בשמה הקודם "רויאל מג'יסטי"), ולאחר מכן הייתה בבעלות חברות ספנות בינלאומית שונות: Norwegian Cruise Line, Star Cruises, Celestyal Cruises . הספינה נרכשה על ידי מנו ספנות בשנת 2018. הספינה מכילה 750 חדרים ו-11 סיפונים המסוגלים לשהות בהם כ-2,000 נוסעים. כיום, אוניה זו היא אוניית הדגל של החברה.

ישנן מספר חברות שיט בינלאומיות המפעילות קווי שייט תענוגות מישראל.
קתדרלת עליית הבתולה (ויקטוריה)

קתדרלת עליית הבתולה (באנגלית: Cathedral of Assumption) או כנסיית קתדרלת גוזו (במלטזית: Knisja Katidrali ta' Għawdex) היא קתדרלה קתולית בוויקטוריה, העיר הראשית של האי גוזו במלטה. היא משמשת כקתדרה של הבישוף של האיים גוזו וקומינו, מאז הקמת הדיוקסיה ב-16 בספטמבר 1864. הקתדרלה שוכנת בדרומו של הרובע המבוצר של העיר (Citadella או Il-Kastel), וחזיתה פונה אל "כיכר הקתדרלה" (Misraħ il-Katidral) שבצידה הדרום-מערבי.

היסטוריה

בתקופה הרומית ניצב באתר מקדש לאלה יונו. בתקופה הביזנטית קמה במקום הכנסייה הראשונה, אשר הוחלפה בכנסיית נורמנית שחרבה ברעידת אדמה ב-1693. בניית הקתדרלה החדשה החלה ב-21 בספטמבר 1697 והיא נחנכה ב-14 באוגוסט 1711, ערב חג עליית מרים, והוקדשה ב-11 באוקטובר 1716. היא תוכננה בסגנון אדריכלות הבארוק, על ידי האדריכל לורנצו גאפה (Lorenzo Gafà), שתכנן גם את קתדרלת פאולוס הקדוש בעיר מדינה. כיפת המבנה לא הושלמה מעולם בשל מחסור במימון.

המבנה

אורכה של הקתדרלה כ-40 מטרים ורוחבה כ-20 מטרים. צורתה כשל צלב לטיני והיא בנויה כולה מאבן גיר. חזית המבנה מתנשאת בקצהו של גרם מדרגות המוביל מן הכיכר. החזית פשוטה למראה ומחולקת לשלושה אגפים, המופרדים זה מזה בעמודים הנושאים כותרות קורינתיות. שני אגפי הצד עשויים מקירות אטומים ואין בהם דלתות או חלונות. האגף המרכזי מחולק לשתי קומות, המופרדות זו מזו בקרניז. בראשונה דלת חומה גדולה מוקפת מסגרת ומעליה מגיניהם של הגראנד מאסטר רמון פריוס אי רוקפול (Ramon Perellos y Roccaful) ושל אחד הבישופים המקומיים. מתחתם לוח שעליו סמל הדיוקסיה של גוזו. בקומה השנייה קבועה גומחה מעוטרת שבה ניצב פסל לבן של הבתולה הצופה אל הכיכר. בראשו של אגף זה גמלון הנושא צלב. משני צדדיה של החזית ניצבים שני תותחים קטנים מתקופת ההוספיטלרים. בפינה הצפון-מזרחית של המבנה ניצב מגדל הפעמונים שרק קומתו העליונה, שבה תלויים חמשת הפעמונים, מעוטרת, ומעליה צריח מסוגנן מוקף במעקה. בין מגדל הפעמונים לגמלון שבחזית, נותר חלל שרצפתו שטוחה, והעצם היחיד הניצב בו הוא התוף שיועד לשאת את הכיפה החסרה.
פנים המבנה מחולק לשלוש ספינות ומעוטר בפאר רב. העמודים התומכים בגג מצופים בבד בגוון ארגמן ומהקשתות שבין הספינות תלויים וילונות בגוון זהה ונברשות מסוגננות. המזבח המרכזי ניצב על בימה קטנה ומעליו חופה, ובכיפת האפסיס שמאחוריו פרסקו המתאר את עליית הבתולה. בתוף הכיפה צוייר פרסקו בסגנון "הטעיית העין" (Trompe-l'œil), ולמתבוננים מעלה נראה כאילו הכיפה קיימת. רצפת המבנה מרוצפת בשיש צבעוני, וקבועים בה קברים ולוחות קבורה, כמו גם סמלים כנסייתיים.
בסמוך למבנה שוכן מוזיאון הקתדרלה ובו חפצי אמנות דתית, חפצי קדושה מזהב ומכסף, וכן מרכבתו של הבישוף ומזבח שעוה המתאר את הסעודה האחרונה.
ענת ירדן

ענת ירדן היא פרופסורית ישראלית, בפקולטה לביולוגיה במכון ויצמן למדע. ירדן היא ראש המחלקה וראש קבוצת מדעי החיים והמחלקה להוראת מדעים במכון ויצמן. מלבד עיסוקיה בתחום הביולוגיה, היא בעלת רקע וידע בתחום התפתחות עוברית.

מחקרים ופרויקטים

פרופ' ירדן ענת ערכה מחקר ביחד עם חברי קבוצתה ממכון ויצמן העוסק בשימוש מאמרים מדעיים כאמצעי להוראה. מטרתה העיקרית של הקבוצה היא לפתח אמצעים לגשר על הדינמיקה של תגליות ביולוגיות וחינוך ביולוגי. במהלך המחקר נבדקו ארבע כיתות בבתי ספר שונים, שבמהלכן נערכו שיחות עם מורים ותלמידים, והן על תצפיות שנעשו בכיתות. הנושא המוביל בפעילות הוא קידום ההתפתחות המקצועית של המורים לביולוגיה והתאמת שיטות עבודה של מדענים לפרקטיקות שבאמצעותן תלמידים ומורים מרחיבים את הידע שלהם בביולוגיה. במחקרים שנערכו נמצא כי היתרונות בשיטת לימוד זו הם שיפור רמת החשיבה של התלמידים, סיוע לתלמידים בפיתוח מיומנויות חקר וחשיבה גבוהה, הרחבת תוכניות הלימודים והבאת ביולוגיה עדכנית לבתי-הספר. כחלק מהיזמה הזאת נוצר ספר הלימוד "סוד ההתפתחות העוברית: קובץ מחקרים", הכולל שלושה מאמרים, שנבחרו בהתייעצות עם חוקרים בתחום הביולוגיה ההתפתחותית. בעקבות הספר הראשון יצרו חברי הקבוצה ספר נוסף- "מאלפי הגנים: קובץ מחקרים בביוטכנולוגיה" - המאגד מאמרים מדעיים מעובדים בתחום הביוטכנולוגיה. כיום משמשים הספרים להוראת יחידת הבחירה של נושא מחקרי בבחינת הבגרות בביולוגיה, והפרויקט הייחודי מעורר התעניינות ויוזמות דומות ברחבי העולם.

פרסים

ד"ר ענת ירדן זכתה בפרס קרן פרידנברג מטעם הקרן הלאומית למדע, מיסודה של האקדמיה הלאומית למדעים. הפרס ניתן לה על מחקרה בנושא: "אפיון תחומי העניין הספונטניים במדע וטכנולוגיה של ילדים".

חיים אישיים

פרופ' ענת ירדן מתגוררת כיום ברחובות, בנעוריה למדה והתחנכה בבית הספר "בליך". ירדן אוהבת לטייל באזורים מדבריים, ובמיוחד באזור ים המלח ובמדבר יהודה.
כפל (שיר)

כפל הוא שיר שנכתב על ידי יהודה גור-אריה והולחן על ידי נחום היימן, והתפרסם בביצועה של חוה אלברשטיין. 
השיר קצר ואישי, ושונה מהכתיבה המסורתית של שנות ה-60 בזמר העברי. בשיר ארבעה בתים המכילים ארבע שורות כל אחד, וכתובים בחריזה מסורגת. זוג השורות הראשון בכל בית מציג ניגוד אחר שהדובר חש בתוכו, למשל: "מישהו בוכה בי / מישהו בי רן", ומכאן שמו של השיר: "כפל" על שום הכפילות שבתחושות הדובר. רבים רואים בשיר ביטוי למצב אישי של בלבול ומזדהים עמו עמוקות. אלברשטיין בעצמה כתבה: "כמה הרבה אפשר לומר בכל כך מעט מילים, זה כמעט הייקו יהודי, שיר שבדיעבד נוגע בכל מה שאני עושה כל חיי".
השיר הוקלט לראשונה עם גיטרה בלבד לתקליט אוסף שירי נחום היימן והוכנס לאחר מכן גם לתקליטה של אלברשטיין "מות הפרפר" מ-1968, בעיבוד שכלל גם אבוב וקונטרבס. אותה גרסה גם נכללה באוסף המיטב של נחום היימן שיצא ב-2005. אלברשטיין המשיכה לשיר את השיר בהופעותיה, וגרסה של השיר בהופעה חיה אף נכללה באלבום מאוחר יותר של אלברשטיין, "חוה אלברשטיין בהופעה", שיצא באוקטובר 2008.
מדליין פטץ'

ילדותה

מדליין נולדה ב-18 באוגוסט 1994 בפורט אורצ'רד, וושינגטון. בגיל שלוש החלה ללמוד מחול, ולאחר שנתיים תיאטרון. הוריה של פטץ' דרום אפריקאים במוצאם, והיא בילתה עד גיל 10 במעברים בין דרום אפריקה לוושינגטון. פטץ' חוותה בריונות בילדותה, בשל שערה האדמוני הטבעי, מבטאה הדרום אפריקאי וחינוכה ללא דת. לאחר שסיימה את לימודי התיכון עברה ללוס אנג'לס. למדליין אח אחד.

קריירה

בשנת 2014 הופיעה בפרסומת לקוקה-קולה.
בפברואר 2016 היא לוהקה לתפקיד שריל בלוסום ב"ריברדייל", לאחר שבתחילה הייתה אמורה להיבחן לתפקיד ב"אגדות המחר", וצילומי הסדרה החלו בספטמבר של אותה שנה. במרץ 2017 הצטרפה לצוות השחקנים של סרט האימה "פולארויד".

חיים אישיים

בגיל 14 הפכה לטבעונית לאחר שהייתה צמחונית כל חייה. בן זוגה הוא הזמר טרוויס מילס.
אקיהקו הושידה

ביוגרפיה

הושידה נולד בטוקיו, שביפן וגדל בניו ג'רזי. בשנת 1987 למד במכללת יונייטד וורלד שבדרום מזרח אסיה (United World College of South East Asia) ולאחר שסיים את לימודיו הוא קיבל דיפלומה. בשנת 1992 למד באוניברסיטת קיו וקיבל תואר ראשון בהנדסת מכונות ובשנת 1997 קיבל תואר שני בהנדסת אווירונאוטיקה מאוניברסיטת יוסטון.

קריירה

בשנת 1992, הצטרף הושידה ל־NASDA, סוכנות פיתוח החלל הלאומית (כיום: הסוכנות היפנית לחקר החלל) ועבד על פיתוח רכב השיגור H-II במשך שנתיים. בשנת 1999 הוא נבחר על ידי הסוכנות היפנית לחקר החלל כאחד משלושת המועמדים היפנים לתחנת החלל הבינלאומית. הוא החל את תוכנית ההכשרה הבסיסית באפריל 1999 והוסמך כאסטרונאוט בינואר 2001. מאז אפריל 2001, הוא לקח חלק בתוכניות הכשרה מתקדמות ועזר בפיתוח החומרה וההפעלה של החללית H-II Transfer Vehicle והמעבדה היפנית קיבו .
במאי 2004, הוא השלים סדרת אימוני הנדסת טיסה בחללית סויוז־TMA במרכז יורי גגארין לאימוני קוסמונאוטים שבעיר הכוכבים, מאוחר יותר עבר למרכז החלל ג'ונסון. לאחר הכשרה בנאס"א, הוא שובץ לצוות משימת STS-124 במאי 2008, אחת משלוש המשימות שנשאו עמם רכיבים אל תחנת החלל הבינלאומית על מנת להשלים את בניית המעבדה היפנית קיבו.
לאחר שחזר בהצלחה לכדור הארץ ממשימת STS-124, הושידה העביר הרצאות בפני תלמידים בבתי ספר שונים בארצות הברית אודות משימתו. ב־15 ביולי 2012, הוא חזר שוב לתחנת החלל הבינלאומית על פני החללית סויוז במשימת TMA-05M. במהלך שהייתו, הקליט הושידה את קולו עבור הופעת אורח בסדרת המאנגה היפנית Space Brothers, הפרק שודר ב־4 בנובמבר 2012. תמונות סלפי רבות שצילם במהלך שהייתו בתחנת החלל הבינלאומית הגיעו לרשימות הסלפים הטובים ביותר.
טראומה נפשית

היסטוריה

מקור המילה "טראומה" הוא ביוונית, ומשמעותו "פצע". המונח "טראומה" הופיע מחדש במילון אוקספורד בשנת 1656, והוגדר כ"שייך לפציעות או לריפוי פצעים". המונח שימש להגדרת פציעות גופניות בלבד עד המאה ה-19, אז הורחב המונח והחלו להשתמש בו כדי לאפיין גם פגיעות נפשיות.
מקובל לראות בפרסום מאמרו של הרופא ג'ון אריקסן (Erichsen),‏"On Railway and Other Injuries of the Nervous System" ‏(1866), כשימוש הראשון במונח "טראומה" להגדרת פגיעה נפשית. אריקסן בדק ואבחן סימפטומים שיוחסו לנפגעי תאונות רכבת, וחילק את הנפגעים לשלוש קטגוריות: אנשים שהפגיעה במערכת העיצבית שלהם, כתוצאה מההלם והטלטלה של התאונה, נראית לעין בניתוח שלאחר המוות; נפגעים בהם ההלם והטלטלה פגעו במערכת העיצבית באופן בלתי נראה; ומתחזים שמזייפים סימפטומים כדי לזכות בפיצויים. בכל המקרים הסימפטומים נראים כלפי חוץ כזהים. אריקסן ייחס את הפגיעה הבלתי נראית לנזק שנגרם לעמוד השדרה כתוצאה מההלם והטלטלה בזמן תאונה. אפשר להסביר זאת כנראה בכך שאדם העובר תאונה מאבד אנרגיה שהיא לא בהכרח נראית. אריקסן השווה את הפגיעה הזו למגנט שקיבל מכה חזקה. כמו המגנט המאבד מכוחו המגנטי, הגוף הפגוע מאבד מכוחו העצבי.
מתן אוחיון

קריירה

אוחיון החל לשחק כדורגל במחלקת הנוער של מועדון ספורט אשדוד. בעונת 2004/2005 הושאל לקבוצת עירוני ראשון לציון ששיחקה אז בליגה הלאומית. לאחר מכן הושאל לסקציה נס ציונה, ובעונת 2007/2008 הושאל שוב לעירוני ראשון לציון. בקיץ 2008 חזר למ.ס אשדוד, ושיחק במדיה שנתיים וחצי.
בינואר 2011 עבר לבלגיה וחתם בקבוצת שרלרואה. לאחר הופעת הבכורה שלו במועדון נבחר לנבחרת המחזור של ליגת העל הבלגית. אוחיון ירד עם הקבוצה ליגה, ולאחר חצי עונה בליגה השנייה, בינואר 2012, הושאל למכבי פתח תקווה על מנת לעזור לה להישאר בליגת העל, אך לא הצליח לסייע לה להינצל מירידה לליגה הלאומית. בקיץ 2012 חזר אוחיון לשרלרואה, לאחר שהעפילה בחזרה לליגת העל הבלגית.
ב-1 באוקטובר 2013 חתם אוחיון עד תום העונה בעירוני קריית שמונה. אוחיון ערך 25 הופעות ליגה בעונת 2013/2014, וסייע לקבוצה לזכות בגביע המדינה, לאחר ניצחון על מכבי נתניה במשחק הגמר.
ב-11 ביוני 2014, לקראת עונת 2014/2015 חתם אוחיון לשנתיים במכבי חיפה, אך שיחק רק חצי עונה במועדון, וערך 16 הופעות בכל המסגרות. ב-21 בינואר 2015 חתם בהפועל תל אביב עד סוף העונה. שלושה ימים לאחר מכן ערך את הופעת הבכורה שלו במועדון, כשפתח בהרכב במשחק מול הפועל פתח תקווה באצטדיון בלומפילד, שהסתיים בתיקו 0–0. ב-7 בפברואר כבש במדי הפועל תל אביב את שער הבכורה שלו בליגת העל, כשהבקיע בתוספת הזמן את שער הניצחון (2–1) מול הפועל רעננה בבלומפילד.
ב-4 ביוני 2015, לקראת עונת 2015/2016 חתם לשנתיים בהפועל באר שבע. ב-2 באוגוסט ערך אוחיון את הופעתו הבכורה בבאר שבע בניצחון 2–0 על הפועל כפר סבא במסגרת גביע הטוטו. בעונה זו ערך אוחיון 14 הופעות במסגרת ליגת העל ובסופה זכה עמה באליפות המדינה.
בעונת 2016/2017 זכה עם הפועל באר שבע בתואר אלוף האלופים לאחר שניצחה 4–2 את מחזיקת הגביע מכבי חיפה. בנוסף, שיחק עמה במוקדמות ליגת האלופות ונשר עמה לשלב הבתים של הליגה האירופית, לאחר שהודח עם קבוצתו בשלב הפלייאוף מול סלטיק הסקוטית. ב-20 בנובמבר 2016 האריך אוחיון את חוזהו בהפועל באר שבע לשנתיים נוספות. ב-28 בדצמבר זכה אוחיון עם באר שבע בגביע הטוטו לאחר ניצחון 4–1 מול עירוני קריית שמונה במשחק הגמר. בליגה שותף אוחיון בשמונה משחקים בעונה זו, ובסופה זכה עם הקבוצה באליפות שנייה ברציפות. בעונת 2017/2018 זכה עם הקבוצה שוב בתואר אלוף האלופים, שותף ב-14 משחקי ליגה וזכה עם הקבוצה באליפות שלישית ברציפות. בעונת 2018/2019 שותף בשמונה משחקי ליגה, ובסופה שוחרר מהמועדון.

משפחתו

אוחיון נולד באשדוד לשלום אוחיון, יליד מרוקו, ולסטלה לבית הברלה, ילידת הארץ ממוצא מצרי. אחותו היא הדוגמנית ליאור אוחיון.
אוחיון נשוי לליז, בלגית אותה הכיר כאשר שיחק בשרלרואה, ולהם שלושה ילדים.
אוניברסיטת פואטייה

היסטוריה

האוניברסיטה נוסדה בשנת 1431 כאשר במסגרת מלחמת מאה השנים המנהיגות הצרפתית נדדה מפריז לפואטייה ובגלל הנאמנות של תושבי החבל, אישר המלך שארך השביעי הקמה של אוניברסיטה בפואטייה. בולה אפיפיורית מה-29 במאי 1431 של האפיפיור אאוגניוס הרביעי אישר את הקמת האוניברסיטה. בהקמתה האוניברסיטה כללה חמש פקולטות: תאולוגיה, חוק אזרחי, חוק קנוני, רפואה ואומנות.
החל מהמאה ה-16, האוניברסיטה משפיעה על חיי התרבות בזכות 4,000 הסטודנטים שהיו בה באותה תקופה. חלק מהסטודנטים האלו הופכים מאוחר יותר למפורסמים: בלזאק, פרנסואה רבלה, רנה דקארט, פרנסיס בייקון ועוד.
האוניברסיטה נסגרה בזמן המהפכה הצרפתית ונפתחה מחדש ב-1796.
גוף טרנס-נפטוני

גוף טרנס-נפטוני הוא גרם שמים במערכת השמש הנמצא במסלול סביב השמש, ונמצא מעבר לכוכב הלכת נפטון, כוכב הלכת האחרון במערכת השמש.
מעבר לנפטון השפעת הכבידה של השמש פוחתת וההשפעה ההדדית של כוכבי הלכת קטנה, כך שהשפעות הכבידה על גרמי "מערכת השמש החיצונית" שמעבר לנפטון שונות מהשפעות הכבידה על הגופים שבקרבת השמש. 
הגופים הטרנס-נפטוניים נמצאים בשלושה אזורים: חגורת קויפר, הדיסק המפוזר ועננת אורט. המרחק הרב של האזורים האלה מהשמש משפיע רבות על מערך אותם הגופים, על הרכבם ועל מסלולם. גופים אלה לא הספיקו להתאחד לעצמים גדולים כמו הגופים הקרובים לשמש, מסלולם פחות יציב וסוטה בהרבה ממישור המילקה, ובניגוד לגופים הקרובים לשמש, המושפעים מהרוח הסולארית של השמש, גופים טרנס-נפטוניים פטורים מהשפעת גורם רב-עוצמה זה.
זמיר דחב"ש

ביוגרפיה

משנת 1989 ובמשך כחמש שנים שימש כראש הדסק הכלכלי בעיתונים "הארץ" ו"חדשות". 
בשנת 1994 הצטרף למשרד הפרסום "צרפתי-שטרנשוס" כפלנר (סופרוויזר). בשנת 1995 הפך לשותף במשרד זה, ששינה את שמו ל"צרפתי-שטרנשוס-זמיר". 
בשנת 1997 הקים את חברת יחסי הציבור יורו-קומיוניקיישן והחל לכהן בה כמנכ"ל. בשנת 1999 מכרו שלושת שותפי המשרד כ-51% מאחזקותיהם במשרד לרשת הפרסום הבינלאומית Euro RSCG. בעקבות המכירה שינה המשרד את שמו ל- צרפתי שטרנשוס-זמיר-Euro.
בשנת 2002 מונה למנכ"ל המשרד.
בשנת 2004 שינה המשרד את שמו ל"יורו תל אביב", בעקבות מיתוג מחדש של הסוכנות העולמית יורו.
בשנת 2006 מונה דחב"ש ליועץ תקשורת חיצוני של נגיד בנק ישראל, סטנלי פישר. דחב"ש ליווה את פישר ובנק ישראל במשך שבע שנים, ונחשב לאחד מאנשי סודו של הנגיד.
בשנת 2007 פרש מניהול קבוצת התקשורת "יורו-תל אביב" ומכר את אחזקותיו בה לסוכנות הפרסום הבינלאומית Euro RSCG. הקים את משרד הייעוץ התקשורתי "שלום TELAVIV", והעביר אליו שבעה מלקוחות יורו כחלק מהסכם הפרישה.
בשנת 2008 הצטרפה רינת פרידמן כשותפה בחברת יחסי הציבור "שלום TELAVIV" והחלה לכהן בה כמנכ"לית, לאחר שפרשה אף היא מיורו ת"א.
לקוחות בולטים של משרד "שלום TELAVIV" הם חברות גדולות כגון: "אל על", פייסבוק ישראל, סופר פארם, שיכון ובינוי, בנק הפועלים, כלל ביטוח, תנובה ושירותי בריאות כללית וטייקונים מפורסמים כגון: יצחק תשובה, אילן בן דב, שרי אריסון, משפחת עופר ועוד.. 
בין 2009 ל-2011 שימש דחב"ש כיועץ חיצוני לשני גופים רגולטורים (רשות ניירות ערך ובנק ישראל), ובמקביל הוא ייעץ לגופים עסקיים במשק שנמצאים בפיקוחם (חברת כרטיסי האשראי "לאומי קארד", חברת "דלק אנרגיה", חברת "פריגו" ועוד). דו"ח מבקר המדינה שהתפרסם בחודש מאי 2012 עסק בהרחבה בחשש לניגודי העניינים בבנק ישראל וברשות ני"ע כתוצאה מהעסקתו של זמיר דחב"ש.
בשנת 2014 נבחר דחב"ש לאחד מ-25 הלהט"בים המשפיעים בתקשורת.
בעקבות פעילותו של דחב"ש כיחצ"ן של בנק הפועלים החלו אנשי קבוצת "באים לבנקאים" להטרידו במקום מגוריו, ועקב כך הוצא לבקשת דחב"ש צו מניעת הטרדה מאיימת נגד ראש הקבוצה, ברק כהן, המרחיק אותו מדחב"ש ומבני משפחתו.
ביוני 2015 נתבע דורי בן ישראל על ידי זמיר דחב"ש, בטענה כי הפר את פרטיותו לאחר שפרסם בבלוג המזבלה סרטון תיעוד מהפגנה של תנועת באים לבנקאים מול ביתו של דחב"ש. בעקבות התביעה, פצח בן ישראל בפרויקטים סיקורים מיוחד שעסק נרחבות בפעילותו של דחב"ש כ"משתיק מחאות", כשבנובמבר 2016, ביקש דחב"ש למשוך את התביעה שהגיש.
זמיר הוא בן הזוג של ירון רמתי, איתו התחתן במאי 2019. לזוג ארבעה ילדים.
ניקה (סרט)

העלילה

ניקה (ז'ניה וסרמן), היא בחורה אוקראינית שנחטפה מביתה כדי להימכר לזנות. פרנקו הוא גנגסטר אכזרי שמוכר אותה לזנות. איוואן (אולג לוין), אביה של אנסטסיה בת ה-12, נשוי לנטשה (מריה אובנוב), הפסיד כסף בהימורים לפרנקו. כדי להחזיר את חובו, הוא שומר למשך שבועיים על ניקה בדירת מסתור מוזנחת, עד שהקונה שלה יגיע. איוואן מספר לבני משפחתו שמצא עבודה במפעל עופרת. איוואן וניקה מנהלים ביניהם מערכת יחסים שנעה בין אלימות, ליחסים אינטימיים ואהבה.

פסטיבלים

הסרט "ניקה" השתתף בפסטיבל הסרטים הבינלאומי במוסקבה, רוסיה; פסטיבל הסרטים הבינלאומי בסופיה, בולגריה. "ניקה" זכה בפרס הסרט הזר הטוב ביותר בפסטיבל הסרטים בבייג'ינג, סין.
ריקבון

ריקבון הוא תהליך בו חומר ביולוגי מפורק על ידי מיקרואורגניזמים כגון חיידקים ופטריות. 
ריקבון מופיע, למשל, ברקמות מתות, ברקמות של אורגניזם עם כשל חיסוני ובפירות בשלים.

ריקבון גופה בתרבות

בסרט הקולנוע "זד ושני אפסים" של הבמאי פיטר גרינוויי (משנת 1985) קיים עיסוק רב של גיבור הסרט בריקבון של גופות. הגיבור נוהג לצלם בווידאו תהליכים של ריקבון גופה של בעלי חיים שונים, ולהריצם בהילוך מהיר - ואף מסיים את חייו תוך כדי כך שריקבון גופתו מתועד בווידאו.
ניצן-חן רזאל

ביוגרפיה

ניצן-חן רזאל נולד בירושלים למשפחה מוזיקלית. למד בבית הספר מולדת במבשרת ציון, בתיכון שליד האקדמיה למוסיקה ולמחול בירושלים ובתיכון שליד האוניברסיטה העברית בירושלים. שירת בצה"ל כמוזיקאי מצטיין בתזמורת חיל החינוך. כיום מופיע עם שירי אלבום הבכורה שלו במופע "מוצא מקום" ומנגן בלהקתו של אהוד בנאי.

אלבומים שהשתתף בהם ככנר

"קדימה" (יוסף ואחד), "טיפ טיפה" (אהוד בנאי), "ענה לי" (אהוד בנאי), "רסיסי לילה" (אהוד בנאי), "החבר אני" (רמי פורטיס), "מים נאמנים" (שלמה בר והברירה הטבעית), "בסוד תפילת ערער" (שלמה בר והברירה הטבעית), "שמע קולי" (מאיר בנאי), "במרחק נגיעה" (יזהר אשדות), "תרנגול כפרות" (יוסי בנאי), "שלכת" (עמיר בניון), "שיר ציון" (אהרן רזאל), "מרגיש את זה" (שמעון בוסקילה), "חופשייה בין עולמות" (דין דין אביב), "רינת גבאי" (רינת גבאי), "החיים הם חלום" (דודי לוי). "בקצה ההר" (גידי גוב), "שתיקת האדמה" (בין השמשות), "זה הכול או כלום" (דויד ברוזה) "שבלול" (רוקפור), "מאז שהתאהבנו" (דני בסן), "התזמורת העממית" (נאור כרמי), "הצד המואר" (מיכה ביטון), "תנו לו צ'אנס" (שלישיית מה קשור), "לולה" (דודו טסה), "נצא לסרט" (להקת קולומביה), "עפר בשן" (עפר בשן), "הזמן מזיע" (קוב), "לירז צ'רכי" (לירז צ'רכי), "רק רצית אהבה" (מאיה אברהם), "מילים לאהבה" (ליאור נרקיס), "יום אחד" (אבי בניון), "קרוואן" (שי גבסו), "פותח לב" (יונתן רזאל), "האיש בקצה המנהרה" (אהרן רזאל) ו"עץ" (המדרגות).
כמו כן ניגן בסדרת הטלוויזיה "מעורב ירושלמי", ובסרטים "בית"ר פרובנס", "הכוכבים של שלומי", "אביבה אהובתי" ו"כבוד" .
מתגורר ברעננה שבשרון, נשוי לרות ואב לשישה.
איגוד תעשיית ההקלטות האוסטרלי

רקע

איגוד תעשיית ההקלטות האוסטרלי הוקם בשנת 1956. בנוסף לאיגוד תעשיית ההקלטות האוסטרלי, קמו "ARIA charts" שמטרתן היה לתפקד כמצעדי הפזמונים הרשמיים של אוסטרליה, אשר בהם ידורגו אלבומים, שירים וכדומה.
בנוסף לכך, האיגוד עצמו מורכב מלמעלה מ-100 חברים בסך הכל.

תעודה על מכירות

ה-ARIA מפעיל מערכת של הענקת פרסים לאלבומים שמכרו מספר רב של עותקים. המערכת החלה ב-1956, כאשר סינגלים ואלבומים שנמכרו בסכום מסוים זכו לתואר של זהב, פלטינה ויהלום. תואר הזהב ניתן על אלבום שנמכר בכ-35,000 עותקים ושיר שנמכר בכ-35,000 עותקים. תואר הפלטינה ניתן על אלבום שנמכר בכ-70,000 עותקים ושיר שנמכר בכ-70,000 עותקים. תואר היהלום ניתן לאלבומים בלבד, וזאת על מכירות של 500,000 עותקים.
נכון לשנת 2019, טיילור סוויפט, אד שירן ואמינם הם שלושת האמנים היחידים שקיבלו את תואר היהלום על אלבום. (סוויפט עם 1989, שירן עם x, ואמינם עם The Eminem Show)
נאזי מוחמד

תחילת הקריירה

בנם של מהגרים מגאנה, גדל בשיקגו ולמד בתיכון קנווד אקדמי.
בסתיו 1995 הצטרף מוחמד לאוניברסיטת קנטקי במשקל 143 קילוגרמים, וקיבל מעט מאוד דקות משחק בטורניר המכללות בו זכתה קנטקי באותה עונה.
אחרי שרזה בעונתו השנייה בליגת המכללות, חלק מוחמד את עמדת הסנטר עם ג'מאל מגלור והיה לשחקן מפתח בשנתיים שאחרי.

קריירת NBA

לאחר שנתו השלישית בליגת המכללות, עמד מוחמד בפני ההחלטה האם להשאר לעוד שנה באוניברסיטה או לצאת לדראפט ה-NBA.
לבסוף החליט מוחמד לנסות להיבחר בדראפט 1998. לבסוף נבחר מוחמד במקום ה-29 בסיבוב הראשון על ידי היוטה ג'אז, שהעבירה את מוחמד לפילדלפיה 76'. לאחר שתי עונות בפילדלפיה נשלח לאטלנטה הוקס, שם שיחק עד אמצע עונת 2003/2004, אז הועבר לניו יורק ניקס.
בעונת 2004/2005 שיחק מוחמד חצי עונה בניקס וחצי עונה בסן אנטוניו ספרס (שקיבלה אותו מניו יורק בתמורה למליק רוז). בשתי הקבוצות יחד, שיחק באותה עונה 77 משחקים בהם רשם ממוצעים של 9.5 נקודות, 7.6 ריבאונדים ו-1.1 חסימות למשחק. את העונה הזאת סיים כשחקן חמישייה של הספרס שזכו באליפות ה-NBA באותה שנה. בעונתו השנייה בספרס, חלק מוחמד את תפקיד הסנטר עם ראשו נסטרוביץ' ורשם ממוצעים נמוכים יותר מאשתקד, עם 6.2 נקודות ו-5.2 ריבאונדים בעונה הסדירה. בפלייאוף 2006, הציג סדרה מצוינת בסיבוב הראשון נגד הסקרמנטו קינגס עם ממוצע של 7 נקודות בסדרה. במשחק הראשון בסדרה רשם 18 נקודות, 8 ריבאונדים ושלשה שנייה בקריירת ה-NBA שלו. למרות זאת, לא קיבל מוחמד הרבה דקות משחק בסדרת חצי גמר המערב באותו הפלייאוף, בה נוצחו הספרס על ידי הדאלאס מאבריקס.
בסוף אותה עונה, דחה הצעה להארכת חוזה בספרס למשך 4 שנים וב-4 ביולי 2006 סיכם בעל פה את תנאיו בדטרויט פיסטונס לאחר שבן וולאס, הסנטר הראשון של הקבוצה, החליט לעזוב אותה רק יום לפני כן. ב-2007 הועבר בטרייד לשארלוט בתמורה לפרימוז ברזץ' ו-ולטר הרמן.
בפברואר 2011 הועבר מוחמד בטרייד לאוקלהומה סיטי ת'אנדר בתמורה לדי ג'יי וייט ומוריס פיטרסון שעברו לשארלוט, ובסיום עונת 2011/2012 חתם כשחקן חופשי בשיקגו בולס, בה שיחק עד עונת 2014/2015.
באוקטובר 2015 הודיע על פרישה ממשחק, אך לקראת סוף עונת 2015/2016, ב-5 במרץ 2016, חזר מהפרישה וחתם באוקלהומה סיטי ת'אנדר.

סטטיסטיקת קריירה ב-NBA

נכון לסוף עונת 2015/2016‏
יעקב זמיר

ביוגרפיה

למד בסניף של ישיבת פורת יוסף בשכונת קטמון בירושלים, שם נוצרו קשרי חברות בינו לבין הרב יצחק יוסף (לימים, הראשון לציון והרב הראשי לישראל), ומאז הם לומדים בקביעות בחברותא, ולאחר מכן המשיך במשכן הישיבה בשכונת גאולה ובישיבת תורה והוראה בתל אביב אצל הרב אליהו שרם. לאחר נישואיו למד דיינות בכולל של ישיבת חזון עובדיה יחד עם הרב יצחק יוסף אצל הרב עובדיה יוסף. בשנת 1996 התמנה לדיין בבית הדין בנתניה, ובהמשך התמנה לאב בית הדין ולאחר מכן לראש אבות בתי הדין בנתניה. ביוני 2010 מונה במינוי זמני לדיין בבית הדין הגדול בירושלים, וביולי 2016 הפך המינוי לקבוע. 
נשוי ומתגורר בירושלים. חתנו הוא הרב אליהו אילוז, רבה של אור עקיבא.
גרובר אנדרווד

חיים מוקדמים

גרובר מספר בספר הראשון שהוא בן 28, ושבני מינו גדלים לאט יותר מבחינה פיזית, מה שאומר שלפי כרונולוגיית הספר שבנויה על שנת יציאת הספר, גרובר נולד בשנת 1977 וכיום הוא בן 41. הדבר היחיד שידוע על גרובר שקרה לפני עלילת הספרים הוא שהיה מגלה חצויים. הוא גילה את אנבת' צ'ייס, לוק קסטלאן ותאליה גרייס ביחד כאשר כל אחד ברח ממשפחתו והיה המלווה שלהם למחנה החצויים.  
במהלך המסע גרובר והאחרים נחטפו בידי קיקלופ אבל אנבת' הצילה אותם. אומנם הקיקלופ לא הרג אותם, אבל הוא השאיר לגרובר טראומה מפני קיקלופים, יותר מהחברים שהיו איתו. הם מצליחים להגיע אבל אז תוקף אותם עדר כלבי-שאול. תאליה מקריבה את חייה ומצילה את חבריה, אבל מתה, ומרחמים אביה הופך אותה לעץ. גרובר מתייחס לכישלון להגן עליה כאל אחד הכשלונות הנוראים של חייו. 
חלומו, כמו של כל בני מינו, הוא למצוא את האל הסאטיר פאן, שלפי המסופר, מת לפני 2000 שנה. סאטירים בכל זאת ניסו למצוא אותו מתוך הנחה שהוא גוסס בלבד.

נשק

לגרובר אין ממש נשק, אך הוא נלחם באמצעות קסמיו של חלילי הפאן שלו. בסוף הספר הרביעי הוא משתמש בכוח הפאניקה שקיבל מהאל פאן כדי להבריח את צבא קרונוס מהמחנה.

בסרטים

בסרטים גרובר אנדרווד מגולם בידי הראפר ברנדון טי. ג'קסון.

משפחה

בן המשפחה הידוע היחיד של גרובר היה דודו, פרדיננד אנדרווד. במהלך המסע של הספר הראשון השלישייה הולכת לחנות הפסלים של האישה בעלת שיער הנחשים, המפלצת המאבנת, מדוזה, שם גרובר מגלה שפרדיננד, שעד עכשיו לא ידע מה עלה בגורלו בחיפושיו אחר האל פאן, הפך לפסל בגללה. גרובר הניח שדברים כאלה ואחרים קרו גם לאביו.
Medicine (שיר)

רקע ושחרור

לאחר ההצלחה של אלבום האולפן התשיעי שלה, Sale el Sol, בשנת 2010, שאקירה אמרה בנובמבר 2011, "התחלתי לחקור ולהשתמש באולפן ההקלטות בכל פעם שיש לי זמן בברצלונה וכאן במיאמי". אני עובדת עם מפיקים שונים ודי ג'יים שונים, ואני מנסה למצוא מקורות השראה חדשים ומוטיבציה מוזיקלית חדשה. אני רוצה לחזור לאולפן. הגוף שלי מבקש את זה". 
בשנת 2012, דווח כי שאקירה תראה את הווידאו עבור שיר בשם - "Truth or Dare (אמת או חובה)" בליסבון, פורטוגל. עם זאת, בשל ההריון של שאקירה, השיר לא יצא כמתוכנן. מאוחר יותר, במרץ 2014, הסבירה שאקירה לבילבורד כי "זה היה שנתיים וחצי של עשיית שירים, להביס אותם, לעשות אותם שוב, לעשות שמונה גרסאות של כל שיר, ללדת, ולחזור לאולפן, וזה מה שבעצם מתחבר מחדש לשירים שלי". לשיר הועלתה תמונה בערוצה של שאקירה ביוטיוב  אשר צברה קרוב ל-4 מיליון צפיות.